Document ID: 32003D0093

Reference:
EUR-Lex - 32003D0093 - DA
Avis juridique important
|
32003D0093
Rådets beslutning af 19. december 2002 om bemyndigelse af medlemsstaterne til i Fællesskabets interesse at undertegne Haagerkonventionen af 1996 om kompetence, lovvalg, anerkendelse og fuldbyrdelse samt om samarbejde vedrørende forældreansvar og foranstaltninger til beskyttelse af mindreårige.
EU-Tidende nr. L 048 af 21/02/2003 s. 0001 - 0002
Rådets beslutningaf 19. december 2002om bemyndigelse af medlemsstaterne til i Fællesskabets interesse at undertegne Haagerkonventionen af 1996 om kompetence, lovvalg, anerkendelse og fuldbyrdelse samt om samarbejde vedrørende forældreansvar og foranstaltninger til beskyttelse af mindreårige(2003/93/EF)RÅDET FOR DEN EUROPÆISKE UNION HAR -under henvisning til traktaten om oprettelse af Det Europæiske Fællesskab, særlig artikel 61, litra c), og artikel 300,under henvisning til forslag fra Kommissionen, ogud fra følgende betragtninger:(1) Det Europæiske Fællesskab ønsker at skabe et fælles retligt område baseret på princippet om gensidig anerkendelse af retsafgørelser.(2) Konventionen om kompetence, lovvalg, anerkendelse og fuldbyrdelse samt om samarbejde vedrørende forældreansvar og foranstaltninger til beskyttelse af mindreårige, som blev indgået den 19. oktober 1996 inden for rammerne af Haagerkonferencen om International Privatret (i det følgende benævnt "konventionen"), er et vigtigt bidrag til beskyttelsen af børn på internationalt plan, og det er derfor ønskeligt, at dens bestemmelser snarest muligt kan finde anvendelse.(3) Visse artikler i konventionen berører den afledte fællesskabsret om retternes kompetence og om anerkendelse og fuldbyrdelse af retsafgørelser, som i særdeleshed er fastsat i Rådets forordning (EF) nr. 1347/2000 af 29. maj 2000 om kompetence og om anerkendelse og fuldbyrdelse af retsafgørelser i ægteskabssager samt i sager vedrørende forældremyndighed over ægtefællernes fælles børn(1).(4) Fællesskabet har således enekompetence for så vidt angår de pågældende artikler i konventionen, i det omfang disse berører de fællesskabsbestemmelser, der er vedtaget på området. Medlemsstaterne bør bevare deres kompetence på de af konventionen omfattede sagsområder, der ikke berører fællesskabsretten.(5) Konventionen anerkender kun suveræne stater som parter. Følgelig kan Fællesskabet ikke på nuværende tidspunkt undertegne, ratificere eller tiltræde den.(6) Rådet bør derfor undtagelsesvis bemyndige medlemsstaterne til at undertegne konventionen i Fællesskabets interesse på de betingelser, der er fastsat i denne beslutning.(7) Konventionens artikel 23, 26 og 52 giver mulighed for, at afgørelser truffet i en medlemsstat vedrørende de sagsområder, der er omfattet af konventionen, anerkendes og fuldbyrdes i en anden medlemsstat efter de relevante interne fællesskabsretlige regler.(8) Det Forenede Kongerige og Irland deltager i vedtagelsen og anvendelsen af denne beslutning.(9) I medfør af artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, deltager Danmark ikke i vedtagelsen af denne beslutning, som derfor ikke er bindende for og ikke finder anvendelse i Danmark -VEDTAGET FØLGENDE BESLUTNING:Artikel 11. Rådet bemyndiger medlemsstaterne til i Fællesskabets interesse at undertegne konventionen om kompetence, lovvalg, anerkendelse og fuldbyrdelse samt om samarbejde vedrørende forældreansvar og foranstaltninger til beskyttelse af mindreårige, som blev indgået den 19. oktober 1996, på de i nedenstående artikler fastsatte betingelser.2. Teksten til konventionen er vedlagt denne beslutning(2).3. I denne beslutning forstås ved "medlemsstat" alle medlemsstater med undtagelse af Danmark.Artikel 2Når medlemsstaterne undertegner konventionen, fremsætter de følgende erklæring:"Konventionens artikel 23, 26 og 52 giver de kontraherende parter en vis fleksibilitet med hensyn til at anvende en enkel og hurtig ordning for anerkendelse og fuldbyrdelse af afgørelser. Fællesskabets bestemmelser fastsætter et system for anerkendelse og fuldbyrdelse, der er mindst lige så gunstigt som konventionens bestemmelser. Følgelig vil afgørelser vedrørende sagsområder omfattet af konventionen, der træffes af en ret i en af Den Europæiske Unions medlemsstater, blive anerkendt og fuldbyrdet i ...(3) efter de relevante interne fællesskabsretlige regler(4)."Artikel 3Medlemsstaterne træffer de nødvendige foranstaltninger til undertegnelse af konventionen inden den 1. juni 2003.Artikel 4I forbindelse med undertegnelsen af konventionen meddeler medlemsstaterne skriftligt Kongeriget Nederlandenes udenrigsministerium, at undertegnelsen har fundet sted i overensstemmelse med denne beslutning.Denne beslutning er rettet til medlemsstaterne i overensstemmelse med traktaten om oprettelse af Det Europæiske Fællesskab.Udfærdiget i Bruxelles, den 19. december 2002.På Rådets vegneL. EspersenFormand(1) EFT L 160 af 30.6.2000, s. 19. Ændret ved Kommissionens forordning (EF) nr. 1185/2002 (EFT L 173 af 3.7.2002, s. 3).(2) Se side 3 i denne EUT.(3) Den medlemsstat, der fremsætter erklæringen.(4) Forordning (EF) nr. 1347/2000 spiller en særlig rolle på dette område, idet den omhandler kompetence og anerkendelse og fuldbyrdelse af retsafgørelser i ægteskabssager samt i sager vedrørende forældremyndighed over ægtefællernes fælles børn.

Summary:
Forældreansvar og beskyttelse af mindreårige (Haagerkonventionen)
Forældreansvar og beskyttelse af mindreårige (Haagerkonventionen)
RESUMÉ AF:
Beslutning 2003/93/EF om Haagerkonventionen af 1996 vedrørende internationale juridiske aspekter af forældreansvar og foranstaltninger til beskyttelse af mindreårige
HVAD ER FORMÅLET MED DENNE BESLUTNING?
Den bemyndiger EU-lande til at undertegne Haagerkonventionen.
Konventionen fastlægger regler, som skal forbedre beskyttelsen af børn i internationale situationer og undgå konflikter mellem forskellige nationale juridiske systemer.
Alle EU-lande er parter i Haagerkonventionen. Det betyder, at de kan påberåbe fælles retsregler, når de beskæftiger sig med lande uden for EU, der er parter i konventionen, for at beskytte børn, der er involveret i internationale konflikter.
HOVEDPUNKTER
Konventionen blev indgået under Haagerkonferencen om International Privatret.
Den dækker kompetence, anerkendelse og fuldbyrdelse af retsafgørelser i ægteskabssager og i sager vedrørende forældreansvar.
Hvad er omfattet?
Konventionen har til formål at give international beskyttelse til børn på op til 18 år ved at fastlægge:
hvilket land, der har kompetence til at træffe foranstaltninger for at beskytte et barn eller dets ejendom
hvilken lov, der gælder for udøvelsen af denne kompetence
hvilken lov, der gælder for forældremyndighed
at beskyttelsesforanstaltningerne anerkendes og håndhæves i alle underskrivende lande
samarbejde mellem de underskrivende lande.
Foranstaltningerne, der har til formål at beskytte et barn, relaterer til:
forældreansvar
forældremyndighed
værgemål
hvordan barnet er repræsenteret
placering af barnet i plejefamilie eller i anden pleje
overvågning af denne pleje
hvordan barnets ejendom forvaltes.
Hvilket land er ansvarligt?
Det land, der har kompetence til at give beskyttelsesforanstaltninger, er generelt det land, hvor barnet normalt har bopæl.
Det er det land, hvor de opholder sig:
for flygtninge eller internationalt fordrevne børn
for børn, hvis sædvanlige bopælsland ikke kan fastslås
i nødsituationer (valgfrit).
Undtagelse
I særlige tilfælde, hvor et andet land synes at være bedre egnet til at vurdere barnets tarv, kan det få tilladelse til at udøve kompetence.
Hvilken lovgivning gælder?
Det land, der udøver kompetence, gør det ifølge egen lovgivning.
Undtagelsesvis kan det anvende eller tage hensyn til loven i et andet land, der er nært knyttet til situationen — hvis dette er til gavn for barnets tarv.
Et land kan kun nægte at overholde den lov, som konventionen udpeger, ud fra begrundede hensyn til den offentlige orden og barnets tarv.
Anerkendelse og fuldbyrdelse
De foranstaltninger, som et underskrivende land foretager under denne konvention for at beskytte et barn eller dettes ejendom, skal være anerkendt i alle andre underskrivende lande.
Kun i et begrænset antal tilfælde, som angivet i konventionen, må et land nægte at anerkende.
Når beskyttelsesforanstaltninger er erklæret forskriftsmæssige i et andet land, skal dette land håndhæve dem, som havde det selv vedtaget dem, og gøre det i overensstemmelse med sin egen lovgivning.
Samarbejde
Hvert underskrivende land skal udpege en eller flere centrale myndigheder, der skal udføre de forpligtelser, der er pålagt af konventionen.
Disse myndigheder skal samarbejde og udveksle oplysninger med hinanden samt fremme samarbejde i disse tilfælde mellem deres nationale myndigheder.
BAGGRUND
Beskyttelse af børns rettigheder — EU-information
DOKUMENT
            
Rådets beslutning 2003/93/EF af 19. december 2002 om bemyndigelse af medlemsstaterne til i Fællesskabets interesse at undertegne Haagerkonventionen af 1996 om kompetence, lovvalg, anerkendelse og fuldbyrdelse samt om samarbejde vedrørende forældreansvar og foranstaltninger til beskyttelse af børn (EUT L 48, 21.2.2003, s. 1-2)
TILHØRENDE DOKUMENTER
            
Rådets beslutning 2008/431/EF af 5. juni 2008 om bemyndigelse af visse medlemsstater til i Det Europæiske Fællesskabs interesse at ratificere eller tiltræde Haagerkonventionen af 1996 om kompetence, lovvalg, anerkendelse, fuldbyrdelse og samarbejde vedrørende forældreansvar og foranstaltninger til beskyttelse af børn og om bemyndigelse af visse medlemsstater til at fremsætte en erklæring om anvendelsen af de relevante interne fællesskabsretlige regler — Konvention om kompetence, lovvalg, anerkendelse, fuldbyrdelse og samarbejde vedrørende forældreansvar og foranstaltninger til beskyttelse af børn (EUT L 151, 11.6.2008, s. 36-48)
seneste ajourføring 26.07.2016